**Toate se sting**

*Mircea Florin Şandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toate se sting

Toate se sting, se macerează, amestecate iau forme noi,

Vântul cără nisip, îl aşază peste oraşe, croieşte

Estuare şi dune. Straturi moarte, straturi vii,

Femelele nasc pui, turme; masculii

Se însângerează unii pe alţii. Din sămânţa mirositoare

Se înalţă vietăţi, împânzesc câmpul,

Oceanul şi cerul. Carne şi pene, oase şi ochi,

Care devorează lumina, care pipăie prada,

O lume organică plutind pe apă, lipindu-se de pământ,

Înfigându-şi gheara în stâncă. Clipa arde,

Îşi lasă cenuşa ei orbitoare, se primeneşte.

Din putreziciune creşte lotusul uriaş, forţa lui

Se simte o mie de leghe. Cu coapsele ei

Lupoaica întâmpină dimineaţa, lingând puiul,

Pământul scoate aburi, gâlgâie de ape freatice,

De rădăcini, de metale. Inima bate abia auzită,

Împinge sângele, ţine moartea la depărtare,

Apoi se opreşte; cade în gol, în abisul

Negru şi rece.